斥緊隨友人座駕 黑漢擸棍兇司機
【本報訊】元朗有黑漢擸棍兇司機!據了解,前日凌晨時分,一名踢拖男子疑不滿友人駕車期間被一輛私家車緊隨「推車」,於是在洪水橋田廈路田心村對開一個路口,將車輛打橫攔住後車的去路,再落車指罵對方司機及追問其身份。
「你做乜推×住我兄弟架車啫!」踢拖男興師問罪的同時,有其他駕駛人士途經現場,並且上前關心情況,但好心一問卻如「火上澆油」,反遭踢拖男惡言相向:「做乜×嘢呀!關你×事呀!」期間有人更撻朵自稱三合會成員,並折返車上取出鐵棍揮舞,嚇得詢問者急忙後退,隨即跳上座駕驅車離去。
喝令鏡頭前道歉
踢拖男之後將目標轉回「眼中釘」身上,持棍走近懷疑緊隨其友人的私家車司機,然後聲大夾惡指罵對方,喝令他在鏡頭前向其友人道歉。該名男司機不敢不從,只好囁嚅道:「唔好意思,對唔住」。據悉,暫未有人就事件報案。